На основу члана 24. став 1. тачка 2) и члана 123. став 6. Закона о избору народних посланика („Службени гласник РС”, број 14/22) и члана 8. став 1. Закона о избору председника Републике („Службени гласник РС”, број 14/22),

Републичка изборна комисија, на седници одржаној 12. фебруара 2022. године, донела је

**У П У Т С Т В О**

**ЗА СтатистичкУ обрадУ података НА ИЗБОРИМА**

**I. УВОДНЕ ОДРЕДБЕ**

**Предмет упутства**

**Члан 1.**

Овим упутством прописују се правила о статистичкој обради података на изборима за народне посланике и изборима за председника Републике.

**Појам статистичке обраде података**

**Члан 2.**

Статистичка обрада података обухвата унос резултата гласања из записника о раду бирачких одбора у електронску базу података о резултатима избора, логичко-рачунску контролу резултата унетих у записнике о раду бирачких одбора и израду извештаја за потребе Републичке изборне комисије (у даљем тексту: Комисија), општинске изборне комисије, градске изборне комисије и изборне комисије градске општине Града Београда (у даљем тексту: локална изборна комисија).

**II. ОРГАН ОДГОВОРАН ЗА СТАТИСТИЧКУ ОБРАДУ ПОДАТАКА**

**Члан 3.**

(1) За вршење послова статистичке обраде података на изборима одговорна је републичка организација надлежна за послове статистике (у даљем тексту: Републички завод за статистику).

(2) Републички завод за статистику најкасније 20 дана пре дана гласања на изборима одређује статистичаре који ће у седишту Комисије и локалних изборних комисија вршити послове статистичке обраде података.

(3) Републички завод за статистику одређује најмање два статистичара за сваку локалну изборну комисију.

(4) Републички завод за статистику доставља Комисији и локалној изборној комисији списак статистичара, заједно са њиховим контакт подацима, најкасније 15 дана пре дана гласања на изборима.

**III. УСЛОВИ И ПРОВЕРА УСЛОВА ЗА РАД СТАТИСТИЧАРА**

**Обезбеђивање услова за рад статистичара**

**Члан 4.**

(1) Услове за рад статистичара у седишту Комисије обезбеђује Служба Народне скупштине.

(2) Услове за рад статистичара у седишту локалне изборне комисије обезбеђује општинска односно градска управа.

**Услови за рад статистичара у седишту локалне изборне комисије**

**Члан 5.**

(1) Општинска/градска управа дужнa је да на дан гласања, у седишту локалне изборне комисије обезбеди посебну просторију за рад статистичара са следећом опремом:

- рачунар за сваког статистичара са списка из члана 3. став 4 овог упутства, са поузданом интернет везом, на којима је инсталиран веб-претраживач (Google Chrome или Mozilla Firefox) и ажурираним оперативним системом;

- један штампач (са резервним тонером) , мрежно повезан са рачунарима за унос података;

- телефон са фиксном конекцијом;

- најмање три риса папира за штампање.

(2) Осим материјала из става 1. овог члана, општинска/градска управа дужнa je да обезбеди и техничара за електронске системе (у даљем тексту: информатичар), чија је обавеза да се стара о томе да опрема неопходна за рад статистичара несметано функционише те да у случају потребе опрему доведе у функционално стање.

(3) Комисија може од општинске/градске управе да затражи да обезбеди и додатну опрему, уколико је она неопходна за статистичку обраду података.

**Обавештавања о обезбеђеним условима за рад статистичара**

**Члан 6.**

Општинска/градска управа је дужна да најкасније десет дана пре дана гласања на изборима писменим путем обавести Републички завод за статистику о томе да ли је обезбедила све прописане услове за рад статистичара.

**Долазак у седиште локалне изборне комисије**

**Члан 7.**

(1) Статистичар је у обавези да на дан гласања на изборима у седиште локалне изборне комисије дође најкасније у 18,00 часова.

(2) Статистичар свој долазак пријављује секретару локалне изборне комисије као и лицу које је испред Републичког завода за статистику задужено за организацију рада статистичара на терену (у даљем тексту: координатор статистичара).

**Провера опреме за рад**

**Члан 8.**

(1) По доласку у седиште локалне изборне комисије, односно у просторију обезбеђену за рад статистичара, статистичар је у обавези да до 19,30 часова изврши проверу опреме обезбеђене за рад.

(2) Проверу опреме статистичар врши тако што:

- проверава исправност рачунара

- затим преко веб-претраживача приступа веб-апликацији за унос података из записника о раду бирачких одбора и израду извештаја за потребе локалне изборне комисије (у даљем тексту: апликација), коју израђује Републички завод за статистику;

- затим врши тестирање интернет конекције, функционалност апликације и рад штампача према упутству за коришћење апликације;

(3) Након што изврши проверу описану у ставу 2. овог члана, статистичар обавештава координатора статистичара о томе да ли су обезбеђени сви услови за његов рад.

 (4) У случају да нешто од опреме за рад не функционише, статистичар је дужан да у најкраћем могућем року о томе обавести координатора статистичара и секретара локалне изборне комисије.

 (5) Секретар локалне изборне комисије дужан је да о проблему у вези са опремом за рад статистичара обавести информатичара, који ће приступити отклањању проблема.

(6) Након што информатичар отклони проблем, статистичар врши поновну проверу опреме за рад и о извршеној провери обавештава координатора статистичара и секретара локалне изборне комисије.

**IV. ПОСТУПАК СТАТИСТИЧКЕ ОБРАДЕ ПОДАТАКА У ЛОКАЛНОЈ ИЗБОРНОЈ КОМИСИЈИ**

**Примопредаја записника о раду бирачког одбора између локалне изборне комисије и статистичара**

**Члан 9.**

(1) Локална изборна комисија, након обављене примопредаје изборног материјала са бирачким одбором и скенирања записника о раду бирачког одбора, примљени записник о раду бирачког одбора доставља статистичару ради статистичке обраде података.

(2) Ако је приликом примопредаје статистичар установио да записник о раду бирачког одбора није формално исправан (недостаје страна са резулататима и/или потписи) не врши се пријем тог записника и то се евидентира на Обрасцу АК-1, који је саставни део овог упутства.

(3) Након пријема записника о раду бирачког одбора статистичар врши унос података из записника о раду бирачког одбора и сачињавања извештај о контроли записника о раду бирачког одбора (у даљем тексту: извештај), штампа га у два примерка и потписује заједно са чланом локалне изборне комисије.

(4) Након завршеног уноса података из записника о раду бирачког одбора, статистичар враћа записник о раду бирачког одбора заједно са једним примерком извештаја локалној изборној комисији.

(5) О примопредаји записника о раду бирачких одбора из ст. 1-4. овог члана, води се евиденција на Обрасцу АК-1.

**Логичко-рачунска контрола записника о раду бирачког одбора**

**Члан 10.**

(1) Статистичар у апликацију уноси податке из записника о раду бирачког одбора који не садржи формалне недостатке.

(2) Након извршеног уноса података из записника о раду бирачког одбора у апликацију, апликација врши аутоматску логичко-рачунску контролу унетих података и приказује податке о његовој логичко-рачунској исправности.

(3) Податке о логичко-рачунској исправности записника о раду бирачког одбора статистичар уноси у извештај и Образац АК-1.

**Исправљање података након доношења решења о исправци записника о раду бирачког одбора**

**Члан 11.**

(1) Ако локална изборна комисија у складу са чл. 109, 110. и 114. Закона о избору народних посланика донесе решење о исправљању записника о раду бирачког одбора, она је дужна да о томе обавести статистичара одмах по доношењу решења.

(2) На основу решењa из става 1. овог члана, статистичар врши исправку, уносом у апликацију података из предметног решења.

(3) Примопредаја решења о исправци записника о раду бирачког одбора врши се на исти начин као примопредаја записника о раду бирачког одбора.

**Немогућност да се утврде резултати гласања на бирачком месту**

**Члан 12.**

(1) Ако локална изборна комисија у складу са чланом 110. и 115. Закона о избору народних посланика донесе решење којим констатује да се на одређеном бирачком месту не могу утврдити резултати гласања, она је дужна да о томе обавести статистичара одмах по доношењу решења.

(2) На основу решења из става 1. овог члана, статистичар у апликацију уноси податак да се резултати гласања на одређеном бирачком месту не могу утврдити и то евидентира у Обрасцу АК-1.

**Поништавање резултата на бирачком месту**

**Члан 13.**

(1) Ако локална изборна комисија у складу са чланом 110, 114. и 116. Закона о избору народних посланика донесе решење којим поништава гласање на одређеном бирачком месту, она је дужна да о томе обавести статистичара одмах по доношењу решења.

(2) На основу решења из става 1. овог члана, статистичар у апликацију уноси податак да је гласање на одређеном бирачком месту поништено и то евидентира у Обрасцу АК-1.

**Извештај о примопредаји записника о раду бирачких одбора**

**Члан 14.**

(1) Након завршетка свих уноса и обраде података, односно уноса свих исправки података у апликацију, статистичар приступа изради извештаја о примопредаји записника о раду бирачких одбора на Обрасцу АК-2, који је саставни део овог упутства.

(2) Поступак израде Обрасца АК-2 врши се тако што се на основу Обрасца АК-1 проверава да ли су сви записници о раду бирачких одбора, односно решења из чл. 11, 12. и 13. овог упутства враћени локалној изборној комисији.

(3) По извршеној провери, статистичар путем апликације израђује Извештај на Обрасцу АК-2, који уз њега потписује и један члан локалне изборне комисије.

(4) Образац АК-2 се штампа у два истоветна примерка, од којих један остаје код статистичара, а други код локалне изборне комисије.

**Збирни извештај о резултатима гласања**

**Члан 15.**

(1) На захтев локалне изборне комисије, статистичар путем апликације приступа изради збирног извештаја о резултатима гласања.

(2) Збирни извештај о резултатима гласања обухвата резултате гласања из свих записника о раду бирачких одбора, који садрже логичко-рачунско исправне податке.

(3) Изузетно од става 2. овог члана статистичар може током статистичке обраде података на захтев локалне изборне комисије да изради и привремени збирни извештај о резултатима гласања.

**Завршетак рада статистичара**

**Члан 16.**

 (1) Посао статистичара се завршава након усвајања збирног извештаја о резултатима гласања за територију општине/града од стране локалне изборне комисије.

(2) Статистичар је дужан да након усвајања збирног извештаја о резултатима гласања за територију општине/града за коју је задужен, о томе обавести координатора статистичара.

**V. ПОСТУПАК СТАТИСТИЧКЕ ОБРАДЕ ПОДАТАКА У КОМИСИЈИ**

**Збирни извештај о резултатима гласања у иностранству**

**Члан 17.**

(1) Статистичка обрада података за бирачка места у иностранству врши се у седишту Комисије.

(2) На захтев Комисије, статистичар путем апликације приступа изради збирног извештаја о резултатима гласања у иностранству.

(3) Збирни извештај о резултатима гласања у иностранству обухвата резултате гласања из свих записника о раду бирачких одбора са бирачких места у иностранству, који садрже логичко-рачунско исправне податке.

(4) Изузетно од става 2. овог члана статистичар може током статистичке обраде података на захтев Комисије да изради и привремени збирни извештај о резултатима гласања у иностранству.

**Извештај о прелиминарним резултатима избора**

**Члан 18.**

(1) На захтев Комисије, статистичар путем апликације приступа изради извештаја о прелиминарним резултатима избора.

(2) Извештај о прелиминарним резултатима избора обухвата резултате гласања из записника о раду бирачких одбора обрађених у року од 24 часа од затварања бирачких места, који садрже логичко-рачунско исправне податке.

**Укупан извештај о резултатима гласања**

**Члан 19.**

(1) На захтев Комисије, статистичар путем апликације приступа изради укупног извештаја о резултатима избора.

(2) Укупан извештај о резултатима избора обухвата резултате гласања из свих збирних извештаја о резултатима гласања.

**Сходна примена**

**Члан 20.**

На поступак статистичке обраде података у Комисији сходно се примењују одредбе чл. 9. до 16. овог упутства.

**VI. ПРАЋЕЊЕ СТАТИСТИЧКЕ ОБРАДЕ ПОДАТАКА**

**Посматрачи**

**Члан 21.**

(1) Статистичкој обради података могу да присуствују представници посматрача рада локалне изборне комисије, односно Комисије.

(2) На праћење статистичке обраде података сходно се примењују одредбе упутства Републичке изборне комисије којим се ближе уређује начин пријаве и праћења рада органа за спровођење избора.

**Подносиоци проглашених изборних листа, односно предлога кандидата за председника Републике**

**Члан 22.**

(1) Подносиоци проглашених изборних листа, односно предлагача проглашених кандидата за председника Републике (у даљем тексту: предлагач) могу пријавити лице које има право да присуствује статистичкој обради података у Комисији и локалним изборним комисијама.

(2) Пријава се доставља Комисији и у њој се наводи лично име лица које ће присуствовати статистичкој обради података, његов ЈМБГ, као и назив јединице локалне самоуправе у којој ће пријављено лице пратити статистичку обраду података.

(3) Лице пријављено за присуство статистичкој обради података има право да присуствује статистичкој обради података само са оних избора на којима учествује предлагач који га је пријавио.

**VII. ИСТОВРЕМЕНО СПРОВОЂЕЊЕ ИЗБОРА ЗА НАРОДНЕ ПОСЛАНИКЕ И ИЗБОРА ЗА ПРЕДСЕДНИКА РЕПУБЛИКЕ**

**Члан 23.**

Ако се истог дана одржавају избори за народне посланике и избори за председника Републике, унос резултата гласања из записника о раду бирачког одбора у апликацију и њихова логичко-рачунска контрола, врши се тако што се са истог бирачког места прво уносе резултати и врши логичко-рачунска контрола за изборе за народне посланике, а потом уносе резултати и врши логичко-рачунска контрола за изборе за председника Републике.

**VIII. ЗАВРШНА ОДРЕДБА**

**Објављивање и ступање на снагу упутства**

**Члан 24.**

(1) Ово упутство се објављује у „Службеном гласнику Републике Србије“ и на веб-презентацији Комисије.

(2) Ово упутство ступа на снагу наредног дана од дана објављивања у „Службеном гласнику Републике Србије“.

02 Број 013-461/22

У Београду, 12. фебруара 2022. године

**РЕПУБЛИЧКА ИЗБОРНА КОМИСИЈА**

ПРЕДСЕДНИК

Владимир Димитријевић